Bandaríska frjálsíþróttakonan Sydney McLaughlin bætti í gærkvöld eigið heimsmet í 400 metra grindahlaupi þegar hún varð bandarískur meistari í greininni.
McLaughlin er ríkjandi ólympíumeistari í greininni en hún var meðal keppenda á bandaríska meistaramótinu í frjálsíþróttum sem fram fer í Oregon um helgina. McLaughlin kom í mark á 51,41 sekúndu sem er bæting á fyrra heimsmeti hennar um fimm hundraðshluta úr sekúndu. Þetta er í þriðja sinn á innan við ári sem hún bætir heimsmetið í greininni.
Íslandsmeistarar voru krýndir í götuhjólreiðum í gær. Hjólað var við Mývatn, karlar hjóluðu 138 kílómetra og knur 98 kílómetra. Í karlaflokki var það Ingvar Ómarsson sem sigraði og í kvennaflokki Hafdís Sigurðardóttir en þau hafa bæði haft talsverða yfirburði á götuhjólamótum sumarsins, urðu til að mynda Íslandsmeistarar á Íslandsmótinu í tímatöku sem fram fór í Eyjafirði fyrr í vikunni.
Í gær fór Íslandsmótið í ólympískri þríþraut einnig fram. Keppt var við Laugarvatn, 1 og hálfur kílómetri syntur, 40 kílómetrar hjólaðir og 10 kílómetrar hlaupnir. Í kvennaflokki vann Katrín Pálsdóttir úr Sundfélagi Hafnarfjarðar nokkuð örugglega á 2 klukkutímum, 41 mínútu og 24 sekúndum og í karlaflokk vann Sigurður Örn Ragnarsson á tveimur klukkutímum 9 mínútum og 54 sekúndum. Katrín varð þar með Íslandsmeistari í þríþraut í fyrsta sinn en þetta var í fimmta skipti í röð sem Siguðrur verður Íslandsmeistari.
16-liða úrslit bikarkeppni karla í knattspyrnu fara af stað í dag. Fyrsti leikur 16-liða úrslitanna er viðureign HK og Dalvík/Reynis klukkan 14. RÚV sýnir svo beint frá úrvalsdeildarslag KA og Fram en sá leikur hefst klukkan 16. Klukkan 19:15 mætast FH og ÍR og Ægir og Fylkir og klukkan 19:30 hefst bein útsending frá leik Njarðvíkur og KR á RÚV 2.
Sydney McLaughlin sló í gærkvöld eigið heimsmet í 400 metra grindahlaupi þegar hún varð bandarískur meistari í greininni. 